Document ID: 32014D0265

Title and Content:
ΑΠΟΦΑΣΗ 2014/265/ΚΕΠΠΑ ΤΟΥ ΣΥΜΒΟΥΛΙΟΥ της 12ης Μαΐου 2014 για την τροποποίηση της απόφασης 2014/145/ΚΕΠΠΑ σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 29, Εκτιμώντας τα ακόλουθα: (1) Στις 17 Μαρτίου 2014, το Συμβούλιο εξέδωσε την απόφαση 2014/145/ΚΕΠΠΑ (1). (2) Εν όψει της σοβαρότητας της κατάστασης στην Ουκρανία, οι περιορισμοί εισδοχής και η δέσμευση κεφαλαίων και οικονομικών πόρων θα πρέπει να εφαρμόζονται σε φυσικά πρόσωπα υπεύθυνα για την ενεργή στήριξη ή εφαρμογή δράσεων ή πολιτικών που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας ή τη σταθερότητα ή την ασφάλεια στην Ουκρανία ή που παρεμποδίζουν το έργο διεθνών οργανισμών στην Ουκρανία, καθώς και φυσικά ή νομικά πρόσωπα, οντότητες ή φορείς που συνδέονται με τα ανωτέρω πρόσωπα, ή νομικά πρόσωπα, οντότητες ή φορείς στην Κριμαία ή τη Σεβαστούπολη η κυριότητα των οποίων έχει μεταβιβαστεί αντίθετα προς το ουκρανικό δίκαιο ή νομικά πρόσωπα, οντότητες ή φορείς που έχουν επωφεληθεί από την εν λόγω μεταβίβαση. Οι επωφελούμενοι από τη μεταβίβαση κυριότητας πρέπει να θεωρούνται τα νομικά πρόσωπα, οντότητες ή φορείς που έχουν καταστεί κύριοι των περιουσιακών στοιχείων που έχουν μεταβιβαστεί αντίθετα προς το ουκρανικό δίκαιο κατόπιν της προσάρτησης της Κριμαίας και της Σεβαστούπολης. (3) Επίσης, το Συμβούλιο εκτιμά ότι στον κατάλογο προσώπων, οντοτήτων και φορέων που υπόκεινται σε περιοριστικά μέτρα, ως έχει στο παράρτημα της απόφασης 2014/145/ΚΕΠΠΑ, θα πρέπει να προστεθούν επιπλέον πρόσωπα και οντότητες. (4) Η εφαρμογή ορισμένων μέτρων χρήζει περαιτέρω δράσης από την Ένωση. (5) Η απόφαση 2014/145/ΚΕΠΠΑ θα πρέπει επομένως να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2014/145/ΚΕΠΠΑ τροποποιείται ως εξής: 1) το άρθρο 1 παράγραφος 1 αντικαθίσταται από το ακόλουθο κείμενο: «1. Τα κράτη μέλη λαμβάνουν τα αναγκαία μέτρα προκειμένου να αποτρέψουν την είσοδο στην επικράτειά τους ή τη διέλευση μέσα από αυτήν των φυσικών προσώπων που είναι υπεύθυνα για την ενεργή στήριξη ή εφαρμογή δράσεων ή πολιτικών που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας ή τη σταθερότητα ή την ασφάλεια στην Ουκρανία ή που παρεμποδίζουν το έργο διεθνών οργανισμών στην Ουκρανία, καθώς και των φυσικών προσώπων που συνδέονται με τα ανωτέρω πρόσωπα, ως έχουν στον κατάλογο του παραρτήματος.», 2) το άρθρο 2 παράγραφος 1 αντικαθίσταται από το ακόλουθο κείμενο: «1. Δεσμεύονται όλα τα κεφάλαια και όλοι οι οικονομικοί πόροι που ανήκουν ή τελούν υπό την κυριότητα, την κατοχή ή τον έλεγχο φυσικών προσώπων υπεύθυνων για την ενεργή στήριξη ή εφαρμογή δράσεων ή πολιτικών που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας ή τη σταθερότητα ή την ασφάλεια στην Ουκρανία ή που παρεμποδίζουν το έργο διεθνών οργανισμών στην Ουκρανία, καθώς και φυσικών ή νομικών προσώπων, οντοτήτων ή φορέων που συνδέονται με τα ανωτέρω πρόσωπα, ή νομικών προσώπων, οντοτήτων ή φορέων στην Κριμαία ή τη Σεβαστούπολη η κυριότητα των οποίων έχει μεταβιβαστεί αντίθετα προς το ουκρανικό δίκαιο ή νομικών προσώπων, οντοτήτων ή φορέων που έχουν επωφεληθεί από την εν λόγω μεταβίβαση, όπως περιέχονται στον κατάλογο του παραρτήματος.», 3) το άρθρο 3 παράγραφος 1 αντικαθίσταται από το ακόλουθο κείμενο: «1. Το Συμβούλιο αποφασίζει ομόφωνα για την κατάρτιση και την τροποποίηση του καταλόγου του παραρτήματος, κατόπιν πρότασης κράτους μέλους ή του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας.». Άρθρο 2 Τα πρόσωπα και οι οντότητες που περιέχονται στον κατάλογο του παραρτήματος της παρούσας απόφασης προστίθενται στον κατάλογο του παραρτήματος της απόφασης 2014/145/ΚΕΠΠΑ. Άρθρο 3 Η παρούσα απόφαση τίθεται σε ισχύ την ημερομηνία δημοσίευσής της στην Επίσημη Εφημερίδα της Ευρωπαϊκής Ένωσης. Βρυξέλλες, 12ης Μαΐου 2014.

Classification Labels:
802
66
27
809

Label Descriptions:
{"802": "Εμπράγματο Δίκαιο", "66": "Αστικό Δίκαιο", "27": "ΔΙΚΑΙΟ", "809": "Ιδιοκτησία"}

EuroVoc IDs (Original): 5775
122
3929
3474
99
573
914

EuroVoc IDs (Expanded): 5775
122
3929
3474
99
573
914

Dataset Source: meu

Split: test